জানা যায়, গত সোমবার সকালে শহরের উত্তর পৈরতলা এলাকার বাসিন্দা পৌরসভার ঠিকাদার মনির হোসেন মধ্যপাড়াস্থ বসাকপাড়া এলাকার রাস্তা নির্মাণের জন্য ট্রাকে করে নির্মাণ সামগ্রী নিয়ে যাচ্ছিলেন। বাজার চলাকালীন সময়ে ট্রাক না ঢুকাতে ঠিকাদার মনিরকে অনুরোধ করেন স্থানীয় বাসিন্দা বিজয়নগর উপজেলার পত্তন ইউনিয়নের সাবেক চেয়ারম্যান ইদন মিয়ার বড় ছেলে বাদল মিয়া। এসময় ঠিকাদার মনিরের সাথে বাদলের কথা কাটাকাটি হয়। এর জের ধরে গত দুদিন ধরে মনিরের পক্ষে পৈরতলা এলাকার সন্ত্রাসীরা বসাকপাড়াস্থ বাদলের বাসার আশপাশে অস্ত্রের মহড়া দেয়। কিন্তু বাদল ভয়ে পালিয়ে থাকার কারণে তারা আজ বুধবার ওই বাড়িতে হামলা করে এমন তান্ডব চালায়। তাদের তান্ডব থেকে ওই বাসার নারী সদস্যরাও রেহাই পায়নি।